Malema alweer in warm waterJulius Malema Foto: Werner Beukes/SAPA Julius Malema, die geskorste leier ANC-jeugliga, gaan na verwagting Dinsdag in die Pretoriase hooggeregshof verskyn op ŉ aanklag van minagting van die hof. Volgens die Sunday Independent moet hy in die hof verskyn nadat kurators van sy boedel die klag teen hom aanhangig gemaak het omdat hy versuim het om sy bates te verklaar. Cloete Murray van die Sechaba Trust en Aviwe Ndyamara van die Tshwane Trust Company is in die begin van Maart as kurators van Malema se boedel aangestel. Hulle moes verseker dat Malema al sy bates verklaar ingevolge ‘n hofbevel. Malema het aanvanklik samewerking beloof, maar het nie sy belofte gestand gedoen nie. Tumo Mokwena, Malema se prokureur, het gesê haar kliënt gaan die klag teëstaan. As Malema skuldig bevind word, kan hy ‘n boete van tot R500 000, tronkstraf of ‘n opgeskorte vonnis opgelê word.